钦定古今图书集成/明伦汇编/氏族典/第258卷 > 王蕴
## 钦定古今图书集成/明伦汇编/氏族典/第258卷 > 王蕴

按《宋书王景文传》：“景文兄子蕴，字彦深，父楷，大中大
夫。蕴不为群从所礼，家贫，为广德令。会太宗初即位，
四方叛逆，蕴遂感激为将，假宁朔将军。景文甚不悦，
语之曰：‘阿益，汝必破我门户’。阿益者，蕴小字也。事宁，
封吉阳县男，为中书黄门郎，晋陵、义兴太守。所莅并
贪纵，以太后故，止免官。废帝元徽初，复为黄门郎，出”
为湘州刺史。时沈攸之有异志，蕴与之谋为乱。会遭
母忧，还都，欲因此为变，计不行。及攸之为逆，蕴密与
袁粲等结谋，事败，斩于秣陵市。